In nomine sanctæ et individuæ Trinitatis, Hludovicus gratia Dei rex. Si justis ac rationabilibus servorum Dei maximeque reverendorum pontificum petitionibus quas pro sibi commissarum necessitudine ecclesiarum, nostris auribus intimaverint, assensum necessarium præbemus, regiæ celsitudinis operibus insistimus ac pro hoc facilius nos adepturos divinam propitiationem non dubitamus. Itaque notum sit omnibus fidelibus sanctæ Dei Ecclesiæ et nostris præsentibus scilicet atque futuris, quia satis dilectus et karissimus noster Hugo eximius duxque Francorum egregius, necnon Bernardus Belvacensium comes ad nostram se conferentes sublimitatem deprecati sunt satis humiliter quatenus dilecto nobis Rotmundo Eduensis ecclesiæ recolendo Antistiti præceptum nostræ auctoritatis de universis rebus sive sanctæ matris Ecclesiæ quæ est sub honore almæ Dei Genitricis Mariæ necne martiris Christi Nazarii dedicata concesseremus, videlicet ut quum aliqua interveniente necglegentia quod eventu fieri solet res vel kartarum testamenta ejusdem ecclesiæ sunt incensæ vel pessum datæ, hoc præcepto auctoritatis nostræ ipsarum rerum necessitas sive defectus more predecessorum nostrorum relevetur ac reformetur ac si præ manibus universa earumdem rerum sive kartarum strumenta habeantur. Simul etiam immunitatis nostræ auctoritatem in eodem asscribi humiliter postulavere præcepto. Quorum, inquam, justas ac rationabiles preces exaudientes, hoc celsitudinis nostræ præceptum quod pantocharta nuncupatur fieri jam prælibato episcopo darique jussimus, per quod statuentes sancimus atque decernimus ut jam dicta ecclesia sancti Nazarii martiris ubicumque, tam in malis puplicis quam etiam coram nostra presentia et in conspectu omnium fidelium nostrorum, talem tantamque obtineat vigorem, nemine injuste resultante vel contradicente, ac si præ manibus habeantur universa strumenta, videlicet de monasteriis eidem ecclesiæ subjectis vel de villis noviter inde abstractis quas predecessores nostri Rodulfus videlicet et ceteri reddiderunt; hoc est: Tortoriam et Sulliacum, et Lasiacum quam sanctus Siagrius eidem ecclesiæ contulit, Saviniacum, Commissiacum, Cociacum, Luziacum et Tiliniacum et abbatiolam sancti Pancratii et silvas de montibus cum omnibus sibi legaliter pertinentibus, sive cum aliis villis et ecclesiis de quibus nunc justam et rationabilem atque legalem vestituram habere videtur. De quibus omnebus præcipientes, jubemus ut immunitatis privilegio honoratæ atque subnixæ, simul cum matrefuce Eduensium videlicet ecclesia, habeantur sicut reliqua episcopia et ecclesiæ Dei per regnum nostrum largitate et concessione predecessorum nostrorum regum et imperatorum ad nostram haberi noscuntur et perpetua delegationis, donationis vel restitutionis stabilitate in regio mundeburde atque immunitatis defensione in sæpedicta sancta matre Eduensi ecclesia per tempora futura permaneant tam quæ nunc ut diximus legitima vestitura ab eadem continentur quam et ea quæ deinceps a colibet ibidem fuerint delegata. Et ut hæc auctoritatis nostræ munificentia per ventura tempora pleniorem in Dei nomine obtineat vigorem, eam manu nostra subterfirmavimus et annuli impressione sigillari decrevimus.